CELEX: 32016R2377
Language: lv
Date: 2016-10-14 00:00:00
Title: Komisijas Deleģētā regula (ES) 2016/2377 (2016. gada 14. oktobris), ar ko groza Deleģēto regulu (ES) Nr. 1394/2014, ar kuru izveido izmetumu plānu dažām pelaģiskajām zvejniecībām, kas darbojas dienvidrietumu ūdeņos

23.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 352/50
            
         KOMISIJAS DELEĢĒTĀ REGULA (ES) 2016/2377
   (2016. gada 14. oktobris),
   ar ko groza Deleģēto regulu (ES) Nr. 1394/2014, ar kuru izveido izmetumu plānu dažām pelaģiskajām zvejniecībām, kas darbojas dienvidrietumu ūdeņos
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu un 18. panta 1. un 3. punktu,
   tā kā:
   
               (1)
            
            
               Regulas (ES) Nr. 1380/2013 mērķis ir pakāpeniski izskaust izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas nozvejas limiti.
            
         
               (2)
            
            
               Ar Regulas (ES) Nr. 1380/2013 15. panta 6. punktu Komisija ir pilnvarota pieņemt izmetumu plānus uz laiku, kas nav ilgāks par trim gadiem, un šim nolūkam izmantot deleģētu aktu, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm.
            
         
               (3)
            
            
               Lai atvieglotu izkraušanas pienākuma izpildi, izmantojot noteiktus elastības mehānismus, ar Komisijas Deleģēto regulu (ES) Nr. 1394/2014 (2) ir izveidots izmetumu plāns dažām pelaģiskajām zvejniecībām, kas darbojas dienvidrietumu ūdeņos.
            
         
               (4)
            
            
               Saskaņā ar Regulas (ES) Nr. 1380/2013 15. panta 5. punkta e) apakšpunktu izmetumu plānos var būt ietverta minimālo saglabāšanas references izmēru noteikšana.
            
         
               (5)
            
            
               Beļģija, Spānija, Francija, Nīderlande un Portugāle ir tiešā veidā ieinteresētas dienvidrietumu ūdeņu zvejniecību pārvaldībā. Pēc apspriešanās ar Dienvidrietumu ūdeņu konsultatīvo padomi un Pelaģisko krājumu konsultatīvo padomi minētās dalībvalstis 2016. gada 30. maijā iesniedza Komisijai kopīgu ieteikumu, kurā bija ierosināts noteikt, ka, atkāpjoties no Padomes Regulas (EK) Nr. 850/98 (3) XII pielikuma, stavridu (Trachurus spp.) minimālais saglabāšanas references izmērs ICES VIIIc rajonā un IX apakšapgabalā attiecībā uz 5 % no Spānijas un Portugāles attiecīgajām kvotām ir 12 cm. Turklāt kopīgajā ieteikumā bija ierosināts noteikt, ka minēto 5 % robežās xávega zvejā – nerūpnieciskā zvejā, kurā izmanto no krasta velkamus vadus, – ICES IXa rajonā 1 % no Portugāles kvotas nozvejas drīkst būt par 12 cm īsāki īpatņi.
            
         
               (6)
            
            
               No attiecīgām zinātniskajām struktūrām ir saņemts zinātnieku vērtējums, ko izskatījusi Zivsaimniecības zinātnes, tehnikas un ekonomikas komiteja (ZZTEK). ZZTEK ir secinājusi, ka kopīgajā ieteikumā ierosinātais minimālā saglabāšanas references izmēra samazinājums ir saistīts ar niecīgu risku, ka varētu mainīties attiecīgajās zvejniecībās sen iedibinātais izmantojuma modelis. Nešķiet, ka minētais izmantojuma modelis apvienojumā ar mērenu izmantošanas intensitāti negatīvi ietekmēs attiecīgo krājumu dinamiku. Vienlaikus ZZTEK ir norādījusi, ka var būt sarežģīti kontrolēt nozvejas, kurām noteikti dažādi izmēra limiti, un, ja netiks veikta pienācīga kontrole, mirstība var palielināties. Turklāt ir svarīgi, lai tiktu ievēroti mazākajiem izmēriem noteiktie procentuālie limiti. Tāpēc ir būtiski, lai attiecīgās dalībvalstis ieviestu atbilstošus kontroles pasākumus attiecīgajās zvejniecībās.
            
         
               (7)
            
            
               Kopīgajā ieteikumā iekļautie pasākumi ir saskaņā ar Regulas (ES) Nr. 1380/2013 18. panta 3. punktu, tāpēc tos var iekļaut izmetumu plānā dažām pelaģiskajām zvejniecībām, kas darbojas dienvidrietumu ūdeņos.
            
         
               (8)
            
            
               Tāpēc Deleģētā regula (ES) Nr. 1394/2014 būtu attiecīgi jāgroza.
            
         
               (9)
            
            
               Tā kā šajā regulā paredzētie pasākumi tieši ietekmē Savienības kuģu saimniecisko darbību un zvejas sezonas plānošanu, šai regulai būtu jāstājas spēkā tūlīt pēc tās publicēšanas. Tā būtu jāpiemēro no 2017. gada 1. janvāra,
            
         IR PIEŅĒMUSI ŠO REGULU.
   1. pants
   Deleģētās regulas (ES) Nr. 1394/2014 4. pantam pievieno šādu daļu:
   
      “Atkāpjoties no Regulas (EK) Nr. 850/98 XII pielikuma, ICES VIIIc rajonā un ICES IX apakšapgabalā nozvejotu stavridu (Trachurus spp.) minimālais saglabāšanas references izmērs attiecībā uz 5 % no Spānijas un Portugāles attiecīgajām kvotām minētajos apgabalos ir 12 cm. Minēto 5 % robežās xávega zvejā – nerūpnieciskā zvejā, kurā izmanto no krasta velkamus vadus, – ICES IXa rajonā 1 % no Portugāles kvotas nozvejas drīkst būt par 12 cm īsāki īpatņi.”
   
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2017. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 14. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.12.2013., 22. lpp.
   
   
      (2)  Komisijas 2014. gada 20. oktobra Deleģētā regula (ES) Nr. 1394/2014, ar kuru izveido izmetumu plānu dažām pelaģiskajām zvejniecībām, kas darbojas dienvidrietumu ūdeņos (OV L 370, 30.12.2014., 31. lpp.).
   
      (3)  Padomes 1998. gada 30. marta Regula (EK) Nr. 850/98 par zvejas resursu saglabāšanu, izmantojot tehniskos līdzekļus jūras organismu mazuļu aizsardzībai (OV L 125, 27.4.1998., 1. lpp.).